Kristoff årets navn: – Det var kanskje litt «payback»
– Tusen takk, alle samme. Jeg må få takke min kone, uten henne hadde jeg ikke stått her i dag. Jeg må også få takke Stein Ørn, min trener. Uten ham hadde jeg nok ikke vært syklist. Sist, men ikke minst, må jeg få takke alle som har stemt på meg, sa Kristoff i sin takketale. VG Direkte: Få siste nytt fra Idrettsgallaen her! Mange hadde før gallaen reagert på at Alexander Kristoff ikke var nominert til prisen Årets mannlige utøver. Selv mente han de nominerte er verdige nok til å holde ham ute av kampen. – Jeg hadde ikke helt troen, men det kan hende turbulensen forrige uke hjalp meg litt frem, sier Kristoff til VG. – Det var kanskje litt «payback», men jeg var ikke så sur som media skulle ha det til. De som var nominert var verdige kandidater. Det blir kanskje et glass champagne nå, men ikke mye, for det nærmer seg sesong.– Dette er på mange måter den gjeveste prisen, og det er folket som bestemmer. Det beviser at folket skjønner hvor stort det han har prestert i løpet av året er, sier tidligere proffsyklist og sykkeltrener Atle Kvålsvoll til VG. Han gikk hardt ut mot juryen da Kristoff var utelatt fra nominasjonene til prisen Årets mannlige utøver, og mener dette sier mye om hvilken status sykkelsporten har i Norge. – I utgangspunktet er det horribelt at han ikke var nominert som årets mannlige utøver, så dette var veldig rettferdig. Det viser bare hvor stort sykkel er i Norge. Vi vet hvilken status langrenn og andre vinteridretter i Norge så sier det sitt at en syklist blir stemt fram.I forkant av Idrettsgallaen reagerte på at Mats Zuccarello og Alexander Kristoff ikke var nominert i kategorien Årets mannlige idrettsutøver. – Hvem bestemmer hvem som blir nominert? I folkets stemme i VG sto vel Zucca ganske høyt, skrev landslagskollega Ole-Kristian Tollefsen på Twitter. – Vi lever godt med nominasjonene, sa jurymedlem Else-Marthe Sørlie Lybekk på vei inn til årets galla. Det ble allikevel pris til både Kristoff og NHL-proffen. Sistnevnte kan titulere seg Årets lagspiller 2014. – Tusen takk! Jeg vil takke NTG Bærum, familie og venner. De er der og støtter opp og betyr alt for meg, sa Zucca, fra New York, i et klipp vist på storskjerm i salen.
Alexander Kristoff fikk mange i ryggen da han ikke ble nominert til Årets mannlige utøver. Lørdag kveld stakk han av med publikumsprisen Årets navn.